1एह यीसू मसीह के बंसावली अय- यीसू ह दाऊद के बंस के रिहिस अऊ दाऊद ह अब्राहम के बंस के रिहिस। 2अब्राहम के बेटा इसहाक रिहिस; इसहाक के बेटा याकूब रिहिस; याकूब ह यहूदा अऊ ओकर भाई मन के ददा रिहिस; 3यहूदा के बेटा फिरिस अऊ जोरह रिहिन; ओमन के दाई के नांव तामार रिहिस; फिरिस के बेटा हिस्त्रोन रिहिस, अऊ हिस्त्रोन के बेटा राम रिहिस। 4राम के बेटा अम्मीनादाब रिहिस; अम्मीनादाब के बेटा नहसोन अऊ नहसोन के बेटा सलमोन रिहिस। 5सलमोन के बेटा बोअज रिहिस; बोअज के दाई के नांव राहाब रिहिस; बोअज के बेटा ओबेद रिहिस, अऊ ओबेद के दाई के नांव रूत रिहिस; ओबेद के बेटा यिसै रिहिस। 6यिसै के बेटा राजा दाऊद रिहिस; दाऊद के बेटा सुलेमान रिहिस; सुलेमान ह ओ माईलोगन ले पईदा होईस, जऊन ह पहिली उरियाह के घरवाली रिहिस। 7सुलेमान के बेटा रहबाम रिहिस; रहबाम के बेटा अबियाह रिहिस, अऊ अबियाह के बेटा आसा रिहिस। 8आसा के बेटा यहोसाफात रिहिस; यहोसाफात के बेटा योराम रिहिस, अऊ योराम के बेटा उजियाह रिहिस। 9उजियाह के बेटा योताम रिहिस; योताम के बेटा आहाज रिहिस, अऊ आहाज के बेटा हिजकियाह रिहिस। 10हिजकियाह के बेटा मनस्से रिहिस; मनस्से के बेटा आमोन रिहिस, अऊ आमोन के बेटा योसियाह रिहिस। 11बंधुआ होके बाबूल देस जाय के बेरा म योसियाह के बेटा यकुन्याह, अऊ ओकर भाईमन रिहिन। 12बंधुआ होके बाबूल जाय के पाछू यकुन्याह के बेटा सालतिएल रिहिस, अऊ सालतिएल के बेटा जरूब्बाबिल रिहिस। 13जरूब्बाबिल के बेटा अबीहूद रिहिस; अबीहूद के बेटा इल्याकीम रिहिस, अऊ इल्याकीम के बेटा अजोर रिहिस। 14अजोर के बेटा सदोक रिहिस; सदोक के बेटा अखीम रिहिस, अऊ अखीम के बेटा इलीहूद रिहिस। 15इलीहूद के बेटा एलियाजर रिहिस; एलियाजर के बेटा मतान रिहिस, अऊ मतान के बेटा याकूब रिहिस। 16याकूब के बेटा यूसुफ रिहिस; यूसुफ के घरवाली मरियम रिहिस, जेकर ले यीसू जनमिस, जऊन ला मसीह कहे जाथे। 17ए किसम ले अब्राहम ले दाऊद तक जम्मो चौदह पीढ़ी होईस, अऊ दाऊद ले लेके बाबूल म बंधुआई म जावत तक चौदह पीढ़ी, अऊ बंधुआई ले लेके मसीह तक चौदह पीढ़ी होईस । 18यीसू मसीह के जनम ए किसम ले होईस। यीसू के दाई मरियम के मंगनी यूसुफ के संग होय रिहिस, पर एकर पहिली कि ओमन दूनो पति-पत्नि के रूप म एक संग होतिन, मरियम ह पबितर आतमा के जरिये पेट म पाय गीस। 19काबरकि मरियम के होवइया पति यूसुफ ह एक धरमी मनखे रिहिस अऊ ओह मरियम ल मनखेमन के आघू म बदनाम करे नइं चाहत रिहिस, एकर खातिर ओह ओला चुपेचाप छोंड देके बिचार करिस। 20पर ओकर ए बिचार करे के पाछू, परभू के एक स्वरगदूत ह ओला सपना म दिखिस अऊ ओ स्वरगदूत ह ओला कहिस, “हे यूसुफ, दाऊद के संतान, तेंह मरियम ल अपन घरवाली के रूप म घर ले जाय बर झन डर, काबरकि जऊन ह ओकर गरभ म हवय, ओह पबितर आतमा के तरफ ले अय। 21ओह एक बेटा ल जनम दिही अऊ तें ओकर नांव यीसू रखबे, काबरकि ओह अपन मनखेमन ल ओमन के पाप ले छुटकारा दिही ।” 22ए जम्मो बात एकर खातिर होईस कि जऊन बात, परभू ह अगमजानी के जरिये कहे रिहिस, ओह पूरा होवय: 23“देखव, एक कुवांरी ह गरभ म होही, अऊ ओह एक बेटा ला जनम दिही, अऊ ओकर नांव ‘इमानुएल’ रखे जाही, जेकर मतलब होथे- परमेसर हमर संग ।” 24जब यूसुफ ह नींद ले जागिस, त ओह वइसनेच करिस जइसने परभू के स्वरगदूत ह ओला हुकूम दे रिहिस अऊ ओह मरियम ला अपन घरवाली के रूप म अपन घर ले गीस। 25पर जब तक मरियम ह बेटा ल जनम नइं दीस, तब तक यूसुफ ह ओकर करा नइं गीस। अऊ ओह ओकर नांव यीसू रखिस।
Copyrighted Material
Learn More
hne_Deva eng_Latn eng_Latn